Document ID: 32001L0087

Komission direktiivi 2001/87/EY,
annettu 12 päivänä lokakuuta 2001,
kasvinsuojeluaineiden markkinoille saattamisesta annetun neuvoston direktiivin 91/414/ETY liitteen I muuttamisesta tehoaineiden asibentsolaari-s-metyyli, syklanilidi, rautafosfaatti, pymetrotsiini ja pyraflufeenietyyli sisällyttämiseksi siihen
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY(1), sellaisena kuin se on viimeksi muutettuna komission direktiivillä 2001/49/EY(2), ja erityisesti sen 6 artiklan 1 kohdan,
sekä katsoo seuraavaa:
(1) Direktiivin 91/414/ETY (jäljempänä "direktiivi") 6 artiklan 2 kohdan mukaisesti Ranska vastaanotti 15 päivänä lokakuuta 1996 Novartisilta (tunnetaan nykyisin nimellä Syngenta) hakemuksen tehoaineen asibentsolaari-s-metyyli (CGA 245704) sisällyttämiseksi direktiivin liitteeseen I. Komission päätöksessä 97/865/EY(3) vahvistettiin, että asiakirja-aineisto oli täydellinen, toisin sanoen sen voitiin periaatteessa katsoa täyttävän direktiivin liitteissä II ja III säädetyt tietovaatimukset.
(2) Kreikka vastaanotti 27 päivänä maaliskuuta 1996 Rhône Poulenc Agrochimie SA:lta (tunnetaan nykyisin nimellä Aventis CropScience) vastaavan syklanilidia (RPA 090946) koskevan hakemuksen. Tämä hakemus todettiin täydelliseksi komission päätöksessä 97/137/EY(4).
(3) Saksa vastaanotti 27 päivänä elokuuta 1998 W. Neudorff GmbH KG:ltä rautafosfaattia koskevan hakemuksen. Tämä hakemus todettiin täydelliseksi komission päätöksessä 1999/43/EY(5).
(4) Lisäksi Saksa vastaanotti 4 päivänä syyskuuta 1996 Novartisilta pymetrotsiinia (CGA 215944) koskevan hakemuksen. Tämä hakemus todettiin täydelliseksi komission päätöksessä 97/865/EY.
(5) Belgia vastaanotti 16 päivänä kesäkuuta 1997 Niuhon Nohyaku Co. Ltd:ltä pyraflufeenietyyliä koskevan hakemuksen. Tämä hakemus todettiin täydelliseksi komission päätöksessä 98/242/EY(6).
(6) Näiden viiden tehoaineen vaikutukset ihmisten terveyteen ja ympäristöön on arvioitu direktiivin 6 artiklan 2 ja 4 kohdan mukaisesti kunkin hakijan ehdottamien käyttötarkoitusten osalta. Esittelevät jäsenvaltiot toimittivat komissiolle tehoaineita koskevat arvioluonnokset 17 päivänä joulukuuta 1998 (asibentsolaari-s-metyyli), 11 päivänä helmikuuta 1998 (syklanilidi), 30 päivänä heinäkuuta 1999 (rautafosfaatti), 28 päivänä toukokuuta 1998 (pymetrotsiini) ja 8 päivänä heinäkuuta 1999 (pyraflufeenietyyli).
(7) Jäsenvaltiot ja komissio ovat tarkastelleet arvioluonnoksia pysyvässä kasvinsuojelukomiteassa. Tarkastelut on saatettu päätökseen 29 päivänä kesäkuuta 2001 komission tarkastelukertomuksilla asibentsolaari-s-metyylistä, syklanilidista, rautafosfaatista, pymetrotsiinista ja pyraflufeenietyylistä.
(8) Asiakirja-aineisto ja kustakin tarkastelusta saadut tiedot toimitettiin kasveja käsittelevälle tiedekomitealle. Komitealle ei esitetty mitään erityisiä asibentsolaari-s-metyyliä ja rautafosfaattia koskevia kysymyksiä. Komitea totesi, ettei se halunnut ottaa esille mitään tehoaineiden mahdollista direktiivin liitteeseen I sisällyttämistä koskevaa kysymystä(7). Komitea huomautti, että huomioista pidättäytyminen olisi tulkittava yksinomaan siten, ettei huomioita ole tarpeen esittää.
(9) Komitea vahvisti syklanilidista antamassaan lausunnossa(8) tulkintansa eräistä hiirissä ja kaneissa havaituista vaikutuksista ja suositteli 2,4-dikloorianiliinin, maaperässä olevan metaboliitin, hajoamisen uudelleenarviointia. Komitean suositukset on otettu huomioon.
(10) Komitea arvioi pymetrotsiinista antamassaan lausunnossa(9) eräitä vaikutuksia kuluttajia koskevan hyväksyttävän päiväsaannin (ADI-arvo) ja akuutin altistumisen viiteannoksen asettamisen yhteydessä.
(11) Komitea totesi pyraflufeenietyylistä antamassaan lausunnossa(10), että pohjaveden saastumista koskeva riski on yleisesti ottaen vähäinen perusyhdisteen ja sen hajoamistuotteiden osalta. Äärimmäisissä olosuhteissa tiettyjen hajoamistuotteiden kulkeutumista olisi kuitenkin arvioitava huolellisesti.
(12) Eri tutkimuksista on käynyt ilmi, että mitä tahansa kyseistä tehoainetta sisältävien kasvinsuojeluaineiden voidaan yleisesti olettaa täyttävän direktiivin 5 artiklan 1 kohdan a ja b alakohdassa ja 5 artiklan 3 kohdassa säädetyt edellytykset erityisesti tutkittujen ja komission kyseisissä tarkastelukertomuksissa lueteltujen käyttötarkoitusten osalta. Näin ollen on aiheellista sisällyttää nämä tehoaineet liitteeseen I sen varmistamiseksi, että kyseisiä tehoaineita sisältäviä kasvinsuojeluaineita koskevien lupien myöntäminen voidaan järjestää kaikissa jäsenvaltioissa mainitussa direktiivissä säädetyllä tavalla.
(13) Kohtuullinen määräaika on tarpeen sisällyttämisen jälkeen, jotta jäsenvaltiot voivat panna direktiivin säännökset täytäntöön asibentsolaari-s-metyyliä, syklanilidia, rautafosfaattia, pymetrotsiinia tai pyraflufeenietyyliä sisältävien kasvinsuojeluaineiden osalta ja erityisesti muuttaa tämän määräajan kuluessa voimassa olevia väliaikaisia lupia tai myöntää viimeistään tämän määräajan päättyessä uusia lupia direktiivin säännösten mukaisesti. Lisäksi pidempi määräaika voi olla tarpeen mitä tahansa kyseistä tehoainetta ja muita liitteeseen I kuuluvia tehoaineita sisältävien kasvinsuojeluaineiden osalta.
(14) Tarkastelukertomus on välttämätön, jotta jäsenvaltiot voivat asianmukaisesti panna täytäntöön direktiivin liitteessä VI säädettyjen yhtenäisten periaatteiden monet osat, jos periaatteissa viitataan niiden tietojen arviointiin, jotka on toimitettu tehoaineen lisäämiseksi direktiivin liitteeseen I. Näin ollen on aiheellista säätää, että jäsenvaltioiden on pidettävä lopulliset tarkastelukertomukset (direktiivin 14 artiklassa tarkoitettuja luottamuksellisia tietoja lukuun ottamatta) asianomaisten osapuolten saatavilla tai saatettava ne niiden käyttöön. Jos on tarpeen saattaa tarkastelukertomus ajan tasalle teknisen ja tieteellisen kehityksen huomioon ottamiseksi, myös edellytykset, jotka koskevat kyseisen tehoaineen sisällyttämistä direktiivin liitteeseen I, on muutettava kyseisen direktiivin mukaisesti.
(15) Tässä direktiivissä säädetyt toimenpiteet ovat pysyvän kasvinsuojelukomitean antaman lausunnon mukaiset,
ON ANTANUT TÄMÄN DIREKTIIVIN:
1 artikla
Muutetaan direktiivin 91/414/ETY liitteessä I oleva taulukko tämän direktiivin liitteen mukaisesti.
2 artikla
1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31 päivänä maaliskuuta 2002. Niiden on ilmoitettava tästä komissiolle viipymättä.
Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
2. Kun on kyse asibentsolaari-s-metyyliä, syklanilidia, rautafosfaattia, pymetrotsiinia tai pyraflufeenietyyliä sisältävien kasvinsuojeluaineiden voimassa olevista väliaikaisista luvista, 1 kohdassa säädettyä määräaikaa pidennetään kuitenkin kyseisen direktiivin liitteen III vaatimukset täyttävän asiakirjan perusteella 31 päivään maaliskuuta 2003 neuvoston direktiivin 91/414/ETY liitteessä VI säädettyjen yhtenäisten periaatteiden mukaisten arvioinnin ja päätöksenteon osalta.
3. Edellä 1 kohdassa vahvistettua määräaikaa jatketaan kuitenkin asibentsolaari-s-metyyliä, syklanilidia, rautafosfaattia, pymetrotsiinia tai pyraflufeenietyyliä ja jotain muuta direktiivin 91/414/ETY liitteeseen I kuuluvaa tehoainetta sisältävien kasvinsuojeluaineiden osalta siinä määrin kuin pidemmästä soveltamisjaksosta säädetään direktiivin 91/414/ETY liitteen I muuttamisesta tehoaineen sisällyttämiseksi mainittuun liitteeseen annetussa direktiivissä.
4. Jäsenvaltioiden on pidettävä asianomaisten osapuolten saatavilla asibentsolaari-s-metyyliä, syklanilidia, rautafosfaattia, pymetrotsiinia ja pyraflufeenietyyliä koskevat tarkastelukertomukset (direktiivin 14 artiklassa tarkoitettuja luottamuksellisia tietoja lukuun ottamatta) tai saatettava se erityisestä pyynnöstä näiden käyttöön.
3 artikla
Tämä direktiivi tulee voimaan 1 päivänä marraskuuta 2001.
4 artikla
Tämä direktiivi on osoitettu kaikille jäsenvaltioille.
Tehty Brysselissä 12 päivänä lokakuuta 2001.

Labels: 7
0
3
6